FI Euroopan unionin virallinen lehti C 333/8

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu hakemuksen julkaiseminen

(2015/C 333/07)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

YHTENÄINEN ASIAKIRJA

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu neuvoston asetus (EY) N:o 510/2006 (2)

”ALHEIRA DE MIRANDELA”

EU-nro: PT-PGI-0005-0864–10.3.2011

SMM ( X ) SAN ( )

1. Nimi

”Alheira de Mirandela”

2. Jäsenvaltio tai kolmas maa

Portugali

3. Maataloustuotteen tai elintarvikkeen kuvaus

3.1 Tuotelaji

Luokka 1.2 Lihavalmisteet (kuumennetut, suolatut, savustetut jne.)

3.2 Kuvaus 1 kohdassa nimetystä tuotteesta

Alheira de Mirandela on perinteinen hevosenkengän muotoinen pyöreä savustettu makkara; sen sisus koostuu hienorakeisesta massasta, jossa näkyy pieniä suikalemaisia lihapaloja. Kuorena käytetään luonnollista suolattua naudansuolta, ja makkaran päät on sidottu puuvillalangalla.

Sen ominaisuudet ovat seuraavat:

Fyysiset ja kemialliset ominaisuudet

Makkaran pituus on noin 20–25 cm, ja se on väriltään epäyhtenäisen kellanruskea.

Halkaisija: 2–3 cm

Paino: 150–200 g

Proteiinipitoisuus: yli 14 prosenttia

Kosteuspitoisuus: alle 50 prosenttia

Rasvapitoisuus: alle 18 prosenttia

Aistinvaraiset ominaisuudet:

Kevyt savun aromi

Mieto savun ja voimakkaan hedelmäisen oliiviöljyn maku, jossa erottuu mausteena käytetty valkosipuli

Epätasainen rakenne, jossa näkyy lihasuikaleita

3.3 Raaka-aineet (ainoastaan jalostetut tuotteet)

Alheira de Mirandela valmistetaan seuraavista raaka-aineista:

Sianliha

Alheira de Mirandelan valmistukseen käytetään kaikista sianruhon osista saatua lihaa, jonka on oltava peräisin joko puhdasrotuisista bísara-rotuisista sioista tai kyseisen rodun risteytyksistä landrace-, large white-, duroc- tai pietrain-rotuisten sikojen kanssa (bísara-rodun osuuden on kuitenkin oltava vähintään 50 %). Ainoastaan sisäelimet poistetaan.

Siipikarjanliha

Keitinliemen maustamiseen käytettävää kananlihaa lisätään myöhemmin Alheira de Mirandelan makkaramassaan. Liha voi olla peräisin kaikista ruhonosista sisälmyksiä lukuun ottamatta.

Riistaeläinten liha (valinnainen)

Voidaan käyttää ankan, peltopyyn, kanin, jäniksen tai fasaanin lihaa.

Lihan keitinliemi

Maustettua lihaa keitetään vedessä, jolloin saadaan erittäin aromaattinen ja runsaasti proteiineja sisältävä liemi (calda), jota käytetään leivän liottamiseen; näin syntyy kostea, maultaan voimakasarominen massa.

Alueella valmistettu vehnäleipä

Viipaloitu leipä liuotetaan lihan keitinliemeen. Leipää voidaan käyttää vasta tietyn vähimmäissäilytysajan (yleensä 48 tuntia) jälkeen.

Käytettävä leipä on alueella 55-tyypin vehnäjauhoista valmistettua perinteistä leipää; pitkään paistettu pyöreä leipä painaa noin 1,5 kg, ja sen valmistukseen on käytetty hyvin vähän tai ei lainkaan hiivaa.

Oliiviöljy

Käytettävä oliiviöljy on SAN-suojattua Trás-os-Montes-oliiviöljyä tai aistinvaraisilta ominaisuuksiltaan vastaavanlaista oliiviöljyä. Öljy on maultaan ja aromiltaan tuoreen hedelmäistä, toisinaan manteliin vivahtavaa; sen jättämä aistimus on makea, ”vihreä”, karvas ja pistävä, mikä antaa Alheira de Mirandelalle sille tunnusomaisen pistävän maun.

Luonnonsuoli

Kuorena käytetään ehyttä suolattua luonnollista naudansuolta, joka tarttuu tiiviisti makkaramassaan ja jonka päät sidotaan puuvillalangalla.

Sianihra

Mausteet

Ruokasuola (NaCl);

Itämättömät valkosipulinkynnet (Allium sativum L.);

Mieto/voimakas paprikajauhe tai chilipippuri.

Lihan vähimmäisosuus on 60 prosenttia, josta sianlihaa 10–15 prosenttia ja siipikarjanlihaa 45–50 prosenttia. Leivän osuus on 15–25 prosenttia ja Trás-os-Montes SAN -oliiviöljyn tai aistinvaraisilta ominaisuuksiltaan vastaavan oliiviöljyn 4–8 prosenttia.

3.4 Rehu (ainoastaan eläinperäiset tuotteet)

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella

Erityiset tuotantovaiheet, joiden on tapahduttava maantieteellisellä alueella, ovat leivän leikkaaminen, lihan leikkaaminen ja huuhteleminen, keittäminen ja suikaloiminen, makkaramassan valmistus, makkaroiden täyttäminen ja savustaminen.

3.6 Viipalointia, raastamista, pakkaamista jne. koskevat erityiset säännöt

—

3.7 Merkintöjä koskevat erityiset säännöt

SMM-tuotteen ”Alheira de Mirandela” päällysmerkinnöissä on aina oltava seuraavat maininnat:

Alheira de Mirandela – IGP (SMM) tai Alheira de Mirandela – Indicação Geográfica Protegida (suojattu maantieteellinen merkintä);

Jäljempänä esitetty Alheira de Mirandelan tunnus:

4. Maantieteellisen alueen tarkka rajaus

Alheira de Mirandelan maantieteellinen tuotantoalue on Mirandelan kunta.

5. Yhteys maantieteelliseen alueeseen

5.1 Maantieteellisen alueen erityisyys

Maantieteellisen tuotantoalueen luonnonolosuhteet soveltuvat Alheira de Mirandelan valmistukseen.

Ilmaston ominaispiirteitä ovat kuumat ja kuivat kesät (vuoden keskimääräinen enimmäislämpötila 20 °C) sekä erittäin ankarat talvet (vuoden alin keskilämpötila 7 °C); nämä piirteet liittyvät läheisesti Mirandelan kunnan tyypillisiin puulajeihin, kuten tammi ja oliivipuu, joita käytetään tämän makkaran savustamiseen ja oliiviöljyn tuotantoon.

Alheira de Mirandelan tuotantomenetelmässä käytetään alueen vehnäleipää, jonka valmistuksen salat ovat säilyneet muuttumattomina sukupolvesta toiseen Trás-os-Montesin leipureiden keskuudessa; tuotantomenetelmässä ilmenee myös tähän päivään asti jatkunut aitoihin, muuttumattomiin ja paikallisiin tapoihin perustuva väestön osaaminen.

5.2 Tuotteen erityisyys

Tämän makkaran erottavat muista saman tavaraluokan tuotteista sen kevyt savun aromi ja maku, jossa tuntuu myös valkosipuli ja käytetylle oliiviöljylle (Trás-os-Montesin SAN-oliiviöljy tai aistinvaraisilta ominaisuuksiltaan vastaavankaltainen oliiviöljy) tyypillinen pistävän hedelmäinen aromi, sekä massan epätasainen rakenne, jossa on selvästi näkyvissä lihasuikaleita. Massan hienorakeinen rakenne johtuu erityisesti Alheiras de Mirandela -makkaran valmistukseen 55-tyypin vehnäjauhoista leivotun alueen vehnäleivän lisäämisestä. Myös käytetyt mausteet ja noin 8 päivää kestävä savustus ja kypsytys antavat Alheira de Mirandelalle luonteenomaisen värin, maun ja aromin, jotka tekevät tuotteesta ainutlaatuisen.

Alheira de Mirandela erottuu myös sen perusteella, että massaa sekoitettaessa siihen lisätään erittäin aromaattista keitinlientä, jota ei ole valmistettu ainoastaan tietyistä valikoiduista lihapaloista vaan kokonaisista kanan- ja sianruhoista (sisälmyksiä lukuun ottamatta); lisäksi kuorena käytetään yksinomaan luonnollista suolattua naudansuolta. Keitinlientä (calda) käytetään alueen vehnäleivän liottamiseen, jolloin syntyy kostea voimakkaan makuinen ja aromaattinen massa.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

Massan valmistustavan ja käytettyjen ainesosien sekoitussuhteen aikaansaaman rakenteensa ja makunsa ansiosta tunnettu Alheira de Mirandela on jo pitkään kuulunut tuotantoalueensa syys- ja talvikauden arvostetuimpiin makkaroihin.

Alheira de Mirandelan tunnettuus ja suosio kuluttajien keskuudessa on aina liittynyt erottamattomasti sen valmistustapaan, jossa yhdistyvät eri raaka-aineiden keskinäiset sekoitussuhteet sekä erityisesti noin kahdeksan päivää kestävä savustusmenetelmä, jossa tuotetta savustetaan hitaasti hiljaisella tulella käyttäen alueelle tyypillisiä puulajeja, kuten tammea ja oliivipuuta. Kuivien ja kuumien kesien ansiosta puu on hyvin kuivaa ja tiivistä, mikä on ratkaisevan tärkeää niiden maku- ja aromiaineiden kehittymisen kannalta, jotka antavat tuotteelle sille tyypillisen miedon savun maun.

Tähän päivään asti säilyneet paikalliset valmistusmenetelmät, kuten lihan suikaloiminen käsin, massan sekoittaminen sekä ainesosien – lihan, perinteisen leivän, oliiviöljyn (SAN-suojattu Trás-os-Montes -oliiviöljy tai aistinvaraisilta ominaisuuksiltaan vastaavanlainen oliiviöljy), valkosipulin ja muiden mausteiden – annostelu saavat aikaan epäyhtenäisen massan, jonka maussa korostuu valkosipuli ja oliiviöljy (SAN-suojattu Trás-os-Montes -oliiviöljy tai aistinvaraisilta ominaisuuksiltaan vastaavanlainen oliiviöljy). Näiden tekijöiden ansiosta Alheira de Mirandela erottuu muista saman tavaraluokan tuotteista.

Perinteiseen tapaan leivotun alueen vehnäleivän leikkaaminen ohuiksi viipaleiksi ja liottaminen lihan keitinliemeen on erittäin tärkeää lopputuotteen ominaisuuksien kannalta, koska näin leipä imee itseensä lihaliemen sisältämien eri lihalaatujen aromit ja sekoitettuna muihin ainesosiin saa aikaan massan, jonka koostumus, maku ja aromi ovat juuri oikeanlaiset.

Luonnollisen suolatun naudansuolen käyttö ja massan tiivistäminen täytön aikana antavat tuotteelle sen rakenteen.

Maantieteellisen alueen ja Alheira de Mirandelan ominaisuuksien välinen syy-seuraussuhde ilmenee selvästi paikallisesta lehdistöstä vähintään vuodesta 1957 lähtien kerätystä todistusaineistosta, jossa tuote mainitaan käsiteollisesti valmistettuna paikallisena erityistuotteena.

Alheira de Mirandelan maine on aina yhdistetty sen maantieteelliseen tuotantoalueeseen. Tästä kertoo esimerkiksi Noticias de Mirandela -lehdessä 29. toukokuuta 1960 julkaistu artikkeli, jossa lainattiin kahdesti kuukaudessa ilmestyvän maatalousalan julkaisun O Campo numerossa 4 julkaistua tekstiä ja paljastettiin, että muilla maantieteellisillä alueilla pyrittiin siihen aikaan jäljittelemään alkuperäistä Alheira de Mirandelaa, minkä vuoksi oli tarpeen väärinkäytösten estämiseksi perustaa noudatettavien paikallisten tai alueellisten nimitysten rekisteri. Lehdessä kirjoitettiin asiasta näin: ”On todella surullista todeta, että muualla käytetään väärin täältä peräisin olevaa nimeä yhdistämällä se täkäläistä Alheira de Mirandelaa muistuttaviin makkaroihin. Siitä aiheutuu haittaa tuotteemme maineelle, koska samalla nimellä myydään tuotteita, joiden maku ja massan laatu ei vastaa lainkaan jo vuosikausia tunnetun Mirandelan erityistuotteen ominaisuuksia.”

Myös nykyisin on olemassa lukuisia viittauksia Alheira de Mirandelaan; se yhdistetään usein Mirandelan kunnan ruokakulttuuriin ja sitä pidetään yhtenä alueen arvostetuimmista makkaroista.

Tunnettuudestaan, maineestaan, perinteistään ja maustaan johtuen Alheira de Mirandela on kotikuntansa ruokakulttuurin tärkein edustaja, jota on aina saatavilla sekä paikallisesti että valtakunnallisesti. Se on esillä myös erilaisissa ruokakulttuuriin liittyvissä tapahtumissa, kuten kilpailuissa, messuilla ja elintarvikealan näyttelyissä.

Eritelmän julkaisutiedot

(Asetuksen (EY) N:o 510/2006 5 artiklan 7 kohta)

http://www.dgadr.mamaot.pt/IMAGES/DOCS/VAL/DOP_IGP_ETG/VALOR/ALHEIRA_MIRANDELA.PDF

(1) EUVL L 343, 14.12.2012, s. 1.

(2) EUVL L 93, 31.3.2006, s. 12. Korvattu asetuksella (EU) N:o 1151/2012.